Zs. Simon, minister pôdohospodárstva SR: (2004-10-29):
Výmera lesov na Slovensku predstavuje 2,004 ha a jej vývoj má rastúcu tendenciu. Od roku 1970 sa zvýšila takmer o 5 %. Štátne organizácie lesného hospodárstva obhospodarujú 62 % výmery lesov. Ostatné lesy Slovenska obhospodarujú neštátne subjekty. Z dôvodu narastajúcich požiadaviek na zabezpečenie verejnoprospešných funkcií lesov podiel hospodárskych lesov v porovnaní so stavom v minulosti dlhodobo klesá. V porovnaní s rokom 1970 sa ich výmera znížila o takmer 11 %. V lesoch Slovenskej republiky sa ťaží približne 6 mil. kubíkov drevnej hmoty. Ťažba dreva v roku 2003 v dôsledku veľkého rozsahu náhodných ťažieb prekročila plánovanú ročnú ťažbu a bolo vyťažených 6,6 mil. kubíkov dreva. Náhodné ťažby prevažne z veterných kalamít predstavovali v roku 2003 objem 2,6 mil. kubíkov dreva, čo je 39 % z celkovej ťažby. Plánovaný objem ťažby ihličnatých drevín bol 2,7 mil. kubíkov dreva, skutočná ťažba však bola vyššia takmer o 30 % a vyťažených bolo 3,5 mil. kubíkov dreva. Listnatého dreva bolo vyťaženého 3,1 mil. kubíkov a plán bol splnený na 90 %. V priemere sa ročne obnoví na Slovensku približne 14 000 ha lesa, z toho umelou obnovou takmer 10 000 ha. V posledných rokoch sa zvyšuje podiel prirodzenej obnovy. V roku 2003 dosiahla takmer 30 % z celkovej obnovy, čo sa priaznivo prejavuje v ekonomike pestovateľskej činnosti. Zdravotný stav lesov Slovenskej republiky je v posledných rokoch stabilizovaný a výkyvy v jednotlivých  rokoch sú spôsobené predovšetkým klimatickými zmenami, z ktorých najvýraznejšie na lesy pôsobilo extrémne sucho v roku 2003. Podiel odvetvia lesného hospodárstva tvorí približne 0,5 % z hrubého domáceho produktu, podiel investícií v roku 2003 predstavoval 0,17 % z celkového objemu investícií v hospodárstve Slovenskej republiky. V minulom  roku  pracovalo  v  lesnom  hospodárstve   približne 18 000 zamestnancov, čo predstavuje len 0,83 % z celkového počtu zamestnancov Slovenskej republiky. Zo Zelenej správy 2004 vyplýva, že je nevyhnutné ďalej postupovať podľa Strednodobej koncepcie politiky pôdohospodárstva na roky 2004 až 2006 a konkrétne rozpracovať stanovené úlohy v spolupráci s ostatnými zainteresovanými rezortmi s dôrazom na ich naplnenie. Správa o poľnohospodárstve a potravinárstve Slovenskej republiky v roku 2004 od roku 1993, je to v poradí už 12. správa, ktorú rezort pôdohospodárstva každoročne predkladá v Národnej rade. Správa hodnotí vývoj a stav poľnohospodárstva a potravinárstva za rok 2003, pričom reaguje na niektoré skutočnosti známe k termínu jún 2004, návrhy zákonov, úlohy súvisiace so vstupom Slovenskej republiky do Európskej únie a ďalšie. V Zelenej správe možno nájsť aj zhodnotenie a ukončenie príprav na vstup do Európskej únie, využívanie programov PHARE a SAPARD a prípravu Sektorového operačného programu a Plánu rozvoja vidieka. K uvedenému dodávam, že v porovnaní s tým, čo sa dokumentuje v správe, má Slovenská republika Komisiou Európskych spoločenstiev rozhodnutím č. 2791 oficiálne schválený Sektorový operačný program Poľnohospodárstvo a rozvoj vidieka pre roky 2004 až 2006. Komisiou Európskych spoločenstiev, rozhodnutím z 27. augusta 2004, bol schválený aj Plán rozvoja poľnohospodárstva Slovenskej republiky na roky 2004 až 2006. Na základe údajov Štatistického úradu Slovenskej republiky i vlastných rezortných zistení v správe sú analyzované a hodnotíme výrobné ekonomické a rozvojové výsledky za rok 2003 v porovnaní s rokom 2002. Výsledky analýzy dlhodobejšej vývojovej tendencie v poľnohospodárskej výrobe ukazujú, že aj napriek tomu, že v transformačnom a ekonomicko-konsolidačnom procese bol v niektorých ukazovateľoch zaznamenaný pozitívny vývoj, pretrvávajú aj negatívne dôsledky predchádzajúceho vývoja siahajúce až po rok 1990. Poľnohospodárstvo si v roku 2003 mierne zlepšilo svoju pozíciu na ekonomickej výkonnosti hospodárstva meranej hrubým domácim produktom zo 4,49 % na 4,55 %, pokračujúcim poklesom zamestnanosti v poľnohospodárstve z 5,23 % na 4,75 % a aj podielu na celkovej zamestnanosti s pozitívnym vplyvom na rast produktivity práce. Došlo tiež k  prehĺbeniu mzdovej disparity zo 73,7 % na 71,8 % medzi poľnohospodárstvom a národným hospodárstvom. Subjekty hospodáriace v poľnohospodárskej prvovýrobe dosiahli v roku 2003 stratu 2,376 mld. korún. Z podnikateľských subjektov boli právnické osoby stratové a fyzické osoby udržali zisk s nepatrným  medziročným zvýšením zo 111 mil. na 113 mil. Uvedený vývoj hospodárskeho výsledku bol v rozhodujúcej miere ovplyvnený medziročným roztvorením cenových nožníc medzi vstupmi do poľnohospodárstva a poľnohospodárskymi výrobkami. Podniky potravinárskeho priemyslu s počtom pracovníkov 20 a viac okrem podnikov s výrobou kŕmnych zmesí, balenia čaju, kávy a spracovania tabaku zvýšili v roku 2003 svoj podiel na makroekonomickej výkonnosti slovenskej ekonomiky meranej hrubým domácim produktom z 1,54 % na 1,38 % pri zanedbateľnom znížení podielu na celkovej zamestnanosti a prehĺbení mzdovej disparity, zvýšili účasť na tvorbe hrubého fixného kapitálu z 3,2 % na 3,8 %. Pozitívnym javom bol medziročný nárast investovania o 18 %, čo sa členilo v pomere 29 % na budovy a stavby a 59 % na stroje, prístroje a zariadenia. Hodnotené subjekty potravinárskeho priemyslu ukončili v roku 2003 hospodárenie so ziskom 1,250 mld. korún. Z celkového počtu prevažovali ziskové subjekty 68,1 %, ktoré vytvorili zisk 3 mld. korún a vykompenzovali stratu v ostatnej časti výrobnej sféry. V oblasti legislatívy bolo v roku 2003 a do polovice mája 2004 prijatých 15 zákonov a 163 všeobecne záväzných právnych predpisov, ktoré gestorovalo ministerstvo pôdohospodárstva. Medzi najvýznamnejšie zákony patril zákon č. 473/2003 Z. z. o Pôdohospodárskej platobnej agentúre a o podpore podnikania v poľnohospodárstve a o zmene a doplnení niektorých zákonov. Najviac všeobecne záväzných právnych predpisov bolo prijatých z oblasti veterinárnej a rastlinno-lekárskej starostlivosti. Prijaté právne normy sa týkali prevažne harmonizácie s legislatívou Európskej únie. Na základe poznatkov z doterajšieho vývoja na zabezpečenie zámerov Strednodobej koncepcie pôdohospodárskej politiky na roky 2004 až 2006 navrhujeme pre rok 2005 zabezpečenie 20 opatrení, ktoré sú obsiahnuté v časti III správy a v ich súhrne. Sú štruktúrované do jednotlivých oblastí od legislatívy až po opatrenia súvisiace so vstupom do Európskej únie. V súlade s uznesením vlády č. 771 z roku 2004 prijatým k správe o poľnohospodárstve budú uvedené opatrenia Ministerstva pôdohospodárstva Slovenskej republiky do 30. 12. 2004 rozpracované, termínovo konkretizované a zadané na plnenie. Informácia o prínosoch plnenia týchto úloh bude predložená na prerokovanie vo vláde v termíne do 31. januára 2006. Vážený pán predsedajúci, skončil som, ďakujem vám za pozornosť.